বরাহনগর বিধানসভা কেন্দ্রের অন্তর্গত ভৈরব গাঙ্গুলি কলেজের পরিচালন সমিতির সভাপতির পদ ছাড়লেন ‘শিক্ষানুরাগী’ তৃণমূল নেতা মদন মিত্র। সোমবার সমিতির বৈঠকে তিনি নিজেই সভাপতি হিসাবে স্থানীয় বিধায়ক তাপস রায়ের নাম প্রস্তাব করেন। সেই প্রস্তাব পাশ হয় বৈঠকে।
কয়েকমাস আগে সভাপতির দায়িত্ব পেয়েছিলেন মদন। কামারহাটি বিধানসভা কেন্দ্রের পরাজিত তৃণমূল প্রার্থী মদনকে কেন কলেজের পরিচালন সমিতির সভাপতি করা হয়েছে, তা নিয়ে প্রশ্ন উঠেছিল দলের অন্দরে। বরাহনগরের বিধায়ক হওয়া সত্ত্বেও কেন তাপসকে ওই পদ দেওয়া হয়নি, সেই প্রশ্নও ওঠে। 
রাজ্য সরকারের নতুন নিয়ম অনুযায়ী, কলেজ পরিচালন সমিতির সভাপতি হন একজন শিক্ষানুরাগী। মদনের মনোনয়নকে স্বীকৃতি দিতে তাঁর গায়ে ‘শিক্ষানুরাগী’র তকমা সেঁটে দিয়েছিলেন কলেজ কর্তৃপক্ষ। এদিন যাবতীয় বিতর্কে জল ঢেলে পদত্যাগ করেন মদন। দলের একাংশের মতে, বিতর্কের জেরেই এই সিদ্ধান্ত নিয়েছেন তিনি। যদিও মদন-ঘনিষ্ঠদের দাবি, রাজনৈতিক কর্মকাণ্ড বেড়ে যাওয়ায় কলেজের কাজকর্মে বাড়তি সময় দেওয়া সম্ভব হবে না বলেই স্বেচ্ছায় ইস্তফা দিয়েছেন তিনি।
মদন এ প্রসঙ্গে বলেন, ‘‘আমি যখন সভাপতি হয়েছিলাম, তখন কলেজে শৃঙ্খলা ছিল না। এখন কলেজ ন্যাকের মূল্যায়নে ‘এ’ পেয়েছে। পড়াশোনার গুণমানের বিচারে ভৈরব গাঙ্গুলী কলেজ এখন আশুতোষ কলেজ এবং প্রেসিডেন্সির সমতুল্য। তাই আমার আর থাকার দরকার নেই। তাপস স্থানীয় বিধায়ক। ওকে সভাপতি করার প্রস্তাব আমি-ই দিয়েছিলাম।’’ মদনের এই যুক্তি মানতে নারাজ কলেজের শিক্ষকদের একাংশ। এক শিক্ষক বলেন, ‘‘মদনবাবু বিধায়ক থাকার সময় আমাদের কলেজের পরিচালন সমিতির সভাপতি ছিলেন। কিন্তু বিধায়ক না-হওয়া সত্ত্বেও তাঁর ওই পদে থাকা নিয়ে কলেজে কানাঘুষো ছিল। সেটা সম্ভবত উনি জানতেন।’’
অন্যদিকে তাপসের বক্তব্য, ‘‘আমার বিধানসভা এলাকায় তিনটি কলেজ রয়েছে। আমি এতদিন কলেজগুলির পরিচালন কমিটির মধ্যে ঢুকিনি। দলীয় সিদ্ধান্ত বা সরকার আমাকে এই কলেজগুলির পরিচালন সমিতির সদস্য করে পাঠিয়েছে। এর বেশি কিছু বলব না।’’